אבי פלד

אבי פלד (נולד ב-1 בנובמבר 1969) הוא קצין במילואים בדרגת תת-אלוף בצה"ל. בתפקידו האחרון שימש ראש החטיבה לקשרי חוץ באגף התכנון ופיקד עליה בזמן תהליך הקמתה מחדש כחטיבה. לשעבר נספח צה"ל בהודו. קודם לכן שירת כמפקד חטיבת גולני בשנים 2008–2010.

 ביוגרפיה 
פלד נולד בבת ים למשפחת ניצולי השואה מפולין. תשעה מבני משפחת סבו וסבתו נספו בשואה, ואחרים נאבקו בנאצים עם הפרטיזנים. מבת ים עברה משפחתו ללוד, והוא הצטרף שם לתנועת הצופים.

בשנת 1988 התגייס לצה"ל, עבר את החודשים הראשונים בקורס טיס, הודח ובחר לשרת בחטיבת גולני והתקבל לסיירת גולני. פלד עבר מסלול הכשרה כלוחם, קורס מ"כים חי"ר וקורס קציני חי"ר. לאחר קורס קצינים שירת כמפקד מחלקה 3 בפלוגה ב' בגדוד 51, סמ"פ מסייעת 51, וכמפקד פלוגה. לאחר מכן עבר לבא"ח גולני וכיהן כמפקד האימון המתקדם של החטיבה.עם סיום התפקיד יצא לפו"מ ושנת לימודים נוספת באוניברסיטה העברית. בשנת 1997 מונה לתפקיד סמג"ד 12 ובשנת 1998 לקצין האג"מ של החטיבה. בשנת 1999 הועלה לדרגת סא"ל ושירת כמפקד גדוד 51 אותו הוביל במבצעים מורכבים בלחימה בדרום לבנון ובנסיגה ממנה . הוביל את הגדוד במבצע לפתיחת ציר נצרים וחבירה ליישוב נצרים ברצועת עזה שהיה נצור לאורך זמן. הגדוד נשאר להגן על היישוב במשך כשמונה חודשים גדושים בפעילות מבצעית עד שנת 2001, אז מונה לסגן מפקד חטיבת גולני, בשנת 2002 אחרי מבצע חומת מגן מונה למפקד יחידת אגוז ושימש בתפקידו זה עד שנת 2003. לאחר לימודים במכללה לפיקוד ומטה בשרביניהם ,בריטניה, מונה בשנת 2004 למפקד החטיבה הדרומית באוגדת עזה שבגזרתה התרחשה חטיפת גלעד שליט ביוני 2006.
ממוזער|אבי פלד בתקופתו כמפקד חטיבת גולני, יחד עם איל איזנברג, מפקד אוגדת עזה, במהלך מבצע "עופרת יצוקה".
בשנת 2006 לאחר מלחמת לבנון השנייה מונה לסגן מפקד עוצבת הגליל, בקיץ 2008 מונה פלד למפקד חטיבת גולני ופיקד עליה בלחימה במבצע עופרת יצוקה. בעת הכניסה הקרקעית לעזה במבצע עופרת יצוקה, בערב 3 בינואר 2009, הוביל פלד את לוחמיו לשטח האש בצפון רצועת עזה, שבו התקיימה מרבית הפעילות של חטיבת גולני במבצע. בערב 5 בינואר, בסוף היום העשירי למבצע, אירעה תקרית קשה של ירי דו צדדי, שבו ירה טנק פגז לעבר מה שזיהה כקבוצת מחבלים, ופגע בבית נטוש בפאתי מחנה הפליטים ג'באליה, שבו שהו באותהּ העת כוחות גולני. מהפגיעה בבית נהרגו 3 חיילים ונפצעו עוד עשרות, בהם פלד, אשר נפגע באורח קל. פלד סירב להתפנות לקבלת טיפול רפואי, ופיקד על פעולות החילוץ ופינוי הנפגעים. לאחר שהושלם פינוי כל הפצועים התפנה פלד לקבלת טיפול רפואי בבית החולים. ביום שלאחר מכן השתחרר מבית החולים וחזר לפקד על החטיבה.

בהמשך שירת כנספח צה"ל וראש משלחת משרד הביטחון בהודו. בשנת 2014 הועלה לדרגת תא"ל ומונה לראש מחלקת צבאות זרים באגף התכנון. בתחילת 2015, עם ההקמה מחדש של החטיבה לקשרי חוץ, הועמד בראשה. בשנת 2016 סיים את תפקידו והשתחרר ב-2017. בהמשך פלד נבחר להרכב השיפוט שדן בערעורו של אלאור אזריה.
ב-2025 הודיע השר לביטחון לאומי איתמר בן גביר על כוונתו למנותו למפקד מחוז ירושלים עקב חילוקי דעות שהיו לו עם המפקד הקודם אמיר ארזני בנושא הסטטוס קוו בהר הבית.

פלד נשוי לרונית ואב לשלושה. בנו שירת אף הוא בחטיבת גולני, אחת מבנותיו כעת קצינת משא"ן ובתו הקטנה תלמידת תיכון ומדריכה ורשג"דית בצופים. כיום פלד הוא איש עסקים המכהן כמנכ"ל גל טל נכסים והשקעות בע"מ וכמנכ"ל החברה שבבעלותו:פלדאבירון בע"מ המייצגת מספר חברות הודיות בישראל.

קישורים חיצוניים

 .





 הערות שוליים 

קטגוריה:בוגרי תנועת הצופים בישראל
קטגוריה:בוגרי תיכון עמל א' רמלה
קטגוריה:בוגרי האוניברסיטה העברית בירושלים
קטגוריה:תתי-אלופים בצה"ל
קטגוריה:לוחמי סיירת גולני
קטגוריה:מפקדי החטיבה הדרומית באוגדת עזה
קטגוריה:מפקדי גדוד 51
קטגוריה:מפקדי חטיבת גולני
קטגוריה:מפקדי יחידת אגוז
קטגוריה:נספחים צבאיים ישראלים במדינות אסיה
קטגוריה:מפקדי חטיבות במלחמת לבנון השנייה
קטגוריה:ישראלים שנולדו ב-1969